La Casa de Cultura acull la presentació del còmic “Burjassot per Estellés”
2025-07-24

Dijous que ve 22 de maig, a les 19.00 hores, la Sala d’actes de la Casa de Cultura de Burjassot acollirà una nova presentació literària, en esta ocasió, més especial si cap ja que estarà protagonitzada pel seu gran poeta, Vicent Andrés Estellés.

De la seua mà, els assistents coneixeran, un poc millor, el poble de Burjassot: la història, els carrers, els monuments més emblemàtics, els espais culturals…tot des d’un vessant molt amé i divertit que dona forma al còmic Burjassot x Estellés, editat per la revista Camacuc i patrocinat per l’Ajuntament de Burjassot, de la mà de la Regidoria de Cultura que dirigeix Javier Naharros.

A més del regidor, l’acte de presentació del còmic, obert a la ciutadania fins a completar l’aforament, comptarà amb la participació de representants de Camacuc i de Manel Gimeno, il·lustrador d’esta publicació que vol acostar la història de Burjassot als escolars d’una manera diferent i, amb la figura d’Estellés com a protagonista ja que el poeta es converteix en narrador d’excepció. La presentació comptarà també amb la participació del Grup de Danses La Senyera, encarregada d’amenitzar l’acte.

I, és que, Vicent Andrés Estellés és present en la vida cultural de Burjassot en totes i cada una de les accions que es desenvolupen a nivell cultural. Bona prova d’això és la presentació d’esta nova publicació que es farà arribar també als centres educatius perquè els escolars puguen gaudir-lo. La Biblioteca Infantil també comptarà amb diversos exemplars del còmic.